Skagamenn björguðu sér frá falli í Sandgerði Liðsmenn ÍA gerðu góða ferð í Sandgerði á föstudaginn þegar lokaumferð 1. deildar karla í körfubolta fór fram og sigruðu heimamenn í Reyni . Lokatölur urðu 74 : 82 . Sama kvöld beið lið Augnabliks lægri hlut gegn Valsmönnum sem þýddi að Skagamenn björguðu sér frá falli . Heimamenn byrjuðu leikinn betur og leiddu að loknum fyrsta leikhluta 19:16 . Jafnt var með liðunum í öðrum leikhluta en þegar nær dró hálfleik sigu Skagamenn fram úr . Staðan í hálfleik 33 : 36 fyrir ÍA . Skagamenn voru betri aðilinn í þriðja leikhluta en þó voru Reynismenn ekki langt undan . Gestirnir komust mest átta stigum yfir en með góðum leik minnkuðu Sandgerðingar leikinn í þrjú stig undir lok leikhlutans 53 : 56 . Fjórði leikhluti var spennandi um tíma og náðu heimamenn að komast einu stigi yfir í upphafi hans 61 : 60 . Akurnesingar voru hins vegar staðráðnir í að klára verkefnið og halda sér uppi , komust yfir á nýjan leik og tryggðu sér góða forystu . Sigur náðist að lokum og urðu lokatölur eins og áður sagði 74 : 82 . Hörður Nikulásson var atkvæðamestur í liði ÍA í leiknum með 20 stig en á eftir honum kom Birkir Guðjónsson með 14 stig . Erlendur Ottesen , sem tók skóna fram á nýjan leik fyrir lokaleikinn , kom næstur með 13 stig , Áskell Jónsson var með 12 , Dagur Þórisson 9 , Kevin Jolley 6 , Guðjón Jónasson 4 , Sigurður R. Sigurðsson 3 og Ómar Örn Helgason 1 . Sjöunda sætið var því Skagamanna að þessu sinni sem leika í 1. deildinni á nýjan leik að ári .